Matbuot va ommaviy axborot vositalari xodimlariga

27.06.2017
Qadrli doʻstlar! 


Avvalo, siz, azizlarni – yurtimizdagi barcha jurnalistlar, gazeta va jurnallar, tele-radiokanallar, nashriyot va matbaa korxonalari fidoyilarini, muhtaram faxriylarni Matbuot va ommaviy axborot vositalari xodimlari kuni bilan chin qalbimdan samimiy muborakbod etib, sizlarga oʻzimning chuqur hurmat-ehtiromim, ezgu tilaklarimni izhor etishga ruxsat bergaysiz. 


Kundalik hayotimizning ajralmas qismi boʻlgan ommaviy axborot vositalari haqida soʻz yuritganda, biz, avvalo, doimo yangilik izlab, yangilikka intilib, hayotning qaynoq nuqtalariga kirib boradigan, xolislik va haqqoniylik, Vatan va xalq manfaatlarini birinchi oʻringa qoʻyadigan olijanob va mas’uliyatli kasb egalarini tasavvur qilamiz. 


Hurmatli yurtdoshlar! 


Butun mamlakatimiz qatori O‘zbekiston ommaviy axborot vositalari ham mustaqillik yillarida katta rivojlanish yoʻlini bosib oʻtganini barchamiz yaxshi bilamiz va bunday yutuqlar bilan haqli ravishda faxrlanamiz. 


Hozirgi kunda respublikamizda 1500 dan ziyod ommaviy axborot vositasi faoliyat koʻrsatmoqda. Birgina O‘zbekiston Milliy teleradiokompaniyasi tarkibidagi telekanallarning bir sutka davomidagi umumiy efir vaqti 616 soatni tashkil etmoqda. Holbuki, mustaqillikdan oldin bu raqam bor-yoʻgʻi 48 soatga teng edi, xolos. 


E’tiborga molik jihati shundaki, ommaviy axborot vositalarining tarkibi ham tubdan oʻzgarib bormoqda. Buni yurtimizdagi barcha telekanallarning qariyb 53 foizi, radiokanallarning esa 85 foizi nodavlat ommaviy axborot vositalari ekani ham tasdiqlaydi. Yaqin kunlarda ish boshlaydigan, kechayu kunduz uzluksiz faoliyat olib boradigan “Oʻzbekiston – 24” telekanali milliy axborot makonida oʻz munosib oʻrnini va oʻz tomoshabinlarini topadi, deb ishonamiz. 


Bu haqda soʻz yuritganda, eng tezkor axborot vositasi – Internet hayotimizga tobora chuqur kirib borayotganini alohida qayd etish lozim. Hozirgi vaqtda global tarmoqda Uz domenli veb-saytlar, axborot portallari soni 400 dan oshib ketgani, ularning aksariyati xorijiy tillarda faoliyat koʻrsatayotgani, ushbu yoʻnalishda yangi ijodiy avlod – Internet jurnalistlari shakllanib borayotgani e’tiborga sazovordir. 


Albatta, bunday natijalarga erishishda ommaviy axborot vositalarini rivojlantirish masalasi davlatimiz va jamiyatimizning doimiy diqqat markazida boʻlib kelayotgani hal qiluvchi rol oʻynamoqda. Ana shunday e’tibor tufayli oʻtgan davrda jurnalistlarimiz uchun faoliyat maydonini kengaytirish, ularning huquq va manfaatlarini ta’minlash maqsadida koʻp ishlar qilindi. Jumladan, matbuot va ommaviy axborot vositalarini liberallashtirish va rivojlantirish, soʻz erkinligini ta’minlashga qaratilgan, demokratik talab va standartlarga toʻla javob beradigan 10 ga yaqin qonun hujjati qabul qilinib, bu borada mustahkam huquqiy baza yaratildi. 


O‘zbekiston Jurnalistlari ijodiy uyushmasi, Milliy matbuot markazi, Elektron ommaviy axborot vositalari milliy assotsiatsiyasi, Mustaqil bosma ommaviy axborot vositalari va axborot agentliklarini qoʻllab-quvvatlash va rivojlantirish jamoat fondi kabi tashkilotlar muvaffaqiyatli faoliyat koʻrsatmoqda. Keyingi paytda ularning qatoriga Xalqaro press-klub ham qoʻshildi. 


Siz, azizlarga yaxshi ma’lum, bugungi kunda mamlakatimizda kitob mahsulotlarini nashr qilish va tarqatish tizimi samaradorligini oshirish, kitobxonlik madaniyatini yuksaltirish masalasiga katta ahamiyat berilmoqda. Bunday muhim vazifani amalga oshirish uchun yurtimizda 118 ta nashriyot, 1 ming 760 ta matbaa korxonasi, minglab ijodiy va texnik xodimlar faoliyat olib bormoqda. Ularning sa’y-harakatlari bilan har yili 7 tilda 60 million nusxadan ortiq kitob chop etilmoqda. 


Albatta, bu haqda koʻp gapirish mumkin. Lekin ana shu miqdor koʻrsatkichlarini sifat koʻrsatkichlariga aylantirish, shu asosda ommaviy axborot vositalarining haqiqiy toʻrtinchi hokimiyat boʻlib maydonga chiqishiga erishish, milliy media maydonimizda fikrlar va qarashlar rang-barangligini ta’minlash bugungi kunda dolzarb vazifa boʻlib qolayotganini barchamiz yaxshi tushunamiz. 


Bu borada 2017-2021-yillarda O‘zbekiston Respublikasini yanada rivojlantirish boʻyicha Harakatlar strategiyasida eng muhim ustuvor yoʻnalishlar belgilab berilgani sizlarga yaxshi ma’lum, albatta. 


Xalq bilan muloqot, odamlarning orzu-intilishlari, dardu tashvishlari bilan yashash davlat siyosati darajasiga koʻtarilayotgan bugungi kunda har bir ommaviy axborot vositasi chinakam muloqot maydonchasiga, erkin fikr minbariga aylangan taqdirdagina biz oʻz oldimizga qoʻygan maqsadlarga erisha olamiz. 


Ayniqsa, hayotimizdagi mavjud muammolarni, joylarda tashkil etilgan Prezidentning Xalq qabulxonalari va Virtual qabulxonada aholi tomonidan koʻtarilayotgan oʻtkir va dolzarb masalalarni, ularning sabab va omillarini ochib berish, jamiyatimizda tanqid va oʻzini oʻzi tanqid ruhini kuchaytirish, afsuski, ommaviy axborot vositalari faoliyatida hali toʻla oʻz ifodasini topgani yoʻq. 


Bugun zamon shiddat bilan oʻzgarmoqda. Hayot barchamizdan dadil harakatlarni, faol tashabbuslarni, hamma sohada haqqoniy va odil munosabatni talab etmoqda. Koʻpni koʻrgan, sabr-toqatli, mehnatkash va olijanob xalqimiz amalga oshirilayotgan ana shunday muhim oʻzgarishlarning natijasini kutmoqda. 


El-yurtimizning ezgu orzu-istaklarini roʻyobga chiqarish, bu yoʻlda gʻov boʻlib turgan turli toʻsiqlarni, byurokratizm, loqaydlik, ta’magirlik, korrupsiya kabi salbiy illatlarni dadillik bilan koʻtarib chiqib, ularga qarshi murosasiz jamoatchilik fikrini shakllantirishni oʻz kasbi, oʻz hayotining ma’no-mazmuni deb biladigan jurnalistlarni men haqiqiy jurnalist deb hisoblayman. 


Albatta, barchamiz yaxshi tushunamiz, buning uchun ommaviy axborot vositalari vakillaridan nafaqat professional bilim va malaka, hayotiy tajriba, oʻz soʻzi uchun mas’uliyat hissi, ayni vaqtda yuksak grajdanlik pozitsiyasi, ma’naviy jasorat ham talab etiladi. Bunday maqsadga erishish uchun ommaviy axborot vositalariga qonunchilik nuqtai nazaridan, moddiy-texnik, oʻquv-uslubiy ta’minot nuqtai nazaridan yanada keng imkoniyatlar yaratib berishimiz kerak. 


Zamonaviy milliy jurnalistika maktabini yaratish koʻp jihatdan, avvalo, yuksak ma’naviy-intellektual salohiyatga ega boʻlgan, bugungi kun talablariga javob beradigan malakali kadrlarni tarbiyalash bilan chambarchas bogʻliqdir. Bu muhim vazifani amalga oshirish uchun biz avvalo tegishli oliy oʻquv yurtlarining moddiy-texnik bazasini mustahkamlash, ta’lim standartlari va oʻquv dasturlarini takomillashtirish, professor-oʻqituvchilarning saviyasi va malakasini oshirish, sohaga axborot-kommunikatsiya texnologiyalarini keng joriy etish, davlat tashkilotlari va fuqarolik institutlari, ekspertlar hamjamiyati, xorijiy va xalqaro ijodiy tashkilotlar bilan hamkorlikni yanada kuchaytirishimiz zarur. 


Bugun O‘zbekiston barcha sohalarda taraqqiyotning yangi bosqichiga qadam qoʻymoqda. Oldimizda turgan, bir-biridan muhim va dolzarb vazifalarni hal etishda, yurtimizda tinchlik-osoyishtalik, oʻzaro hamjihatlik muhitini yanada mustahkamlash, xalqimizning bunyodkorlik salohiyatini, uning oʻz kuchiga, ertangi kunga boʻlgan ishonchini oshirish, hayotimizda qonun va adolat ustuvorligini ta’minlash, davlat idoralari faoliyati ustidan jamoatchilik nazoratini amalga oshirish, bir soʻz bilan aytganda, xalq manfaatining chinakam himoyachisi boʻlishda ommaviy axborot vositalari bundan buyon ham faol harakat olib boradilar, deb ishonaman. 


Men siz, muhtaram matbuot ahlining hayotimizni yanada erkin, obod va farovon etish uchun doimo fidoyilik koʻrsatib yashashingizni yaxshi bilaman va sizlarni shu yoʻlda oʻzimning eng yaqin hamkorlarim va yordamchilarim deb hisoblayman. Sizlarning mashaqqatli va mas’uliyatli mehnatingiz oʻz munosib bahosini topishi, yanada samarali boʻlishi uchun biz davlatimiz va jamiyatimizning barcha kuch va imkoniyatlarini albatta safarbar etamiz. 


Aziz va muhtaram doʻstlar! 


Barchangizni bugungi kasb bayramingiz bilan yana bir bor samimiy qutlab, sizlarga sihat-salomatlik, olijanob faoliyatingizda omad va yutuqlar, xonadonlaringizga fayzu baraka tilayman. 


Doimo sogʻ-omon boʻling, azizlar!